b'\n_START_ARTICLE_\nTD Kerest\n_START_PARAGRAPH_\nTambura\xc5\xa1ko dru\xc5\xa1tvo "Kerest" Sveta Nedelja kulturno-umjetni\xc4\x8dka je udruga s podru\xc4\x8dja Grada Svete Nedelje sa sjedi\xc5\xa1tem u Kerestincu.\n_START_SECTION_\nPovijest\n_START_PARAGRAPH_\nDru\xc5\xa1tvo je osnovano je 1932. godine kao selja\xc4\x8dki pjeva\xc4\x8dki zbor, a dvije godine kasnije, 1934. osniva se tambura\xc5\xa1ki orkestar. Dru\xc5\xa1tvo je iznimne uspjehe ostvarilo pod vodstvom svoga dugogodi\xc5\xa1njeg dirigenta, Mirka Rihtera, pa su tako, u periodu izme\xc4\x91u dva svjetska rata \xc4\x8desto nastupali u emisijama Radija Zagreb. Nakon obnove rada"Selja\xc4\x8dke sloge", dru\xc5\xa1tvo djeluje kao njezin ogranak u Kerestincu._NEWLINE_Za vrijeme Drugog svjetskog rata, dru\xc5\xa1tvo je prestalo s radom. \xc4\x8clanstvo se ponovo okuplja nakon rata, a od pedesetih djeluje pod imenom KUD "Bratstvo" Kerestinec. _NEWLINE_Uslijedio je period u kojem je dru\xc5\xa1tvo odnosilo najvi\xc5\xa1e nagrade na natjecanjima tambura\xc5\xa1kih orkestara i pjeva\xc4\x8dkih zborova diljem Hrvatske, ali i izva nje. KUD "Bratstvo" je djelovalo kroz tambura\xc5\xa1ku i pjeva\xc4\x8dko-plesa\xc4\x8dku sekciju, a \xc5\xa1ezdesetih godina 20. stolje\xc4\x87a osniva se i dramska sekcija. Rad dru\xc5\xa1tva je u ovom periodu obilje\xc5\xbeio njegov dugogodi\xc5\xa1nji predsjednik Stjepan Miholi\xc4\x87 te umjetni\xc4\x8dki voditelji Mirko Rihter i Tomo Vlaini\xc4\x87. Po\xc4\x8detkom osamdesetih dru\xc5\xa1tvo prestaje s radom zbog nedostatka prostora za probe ansambla (sru\xc5\xa1en je Dom kulture u Kerestincu).\n_START_SECTION_\nObnova rada 1999. godine\n_START_PARAGRAPH_\n\xc4\x8clanstvo se ponovo okuplja 1999. kada, 8. studenog nastaje Kulturno umjetni\xc4\x8dko dru\xc5\xa1tvo Kerestinec (KUD Kerestinec) kao sljednik kerestine\xc4\x8dke bogate kulturno-umjetni\xc4\x8dke tradicije._NEWLINE_Kulturno umjetni\xc4\x8dko dru\xc5\xa1tvo Kerestinec po obnovi rada djeluje kroz Folklorni ansambl koji se sastoji od Folklorne, Dje\xc4\x8dje folklorne, Tambura\xc5\xa1ke i Dje\xc4\x8dje tambura\xc5\xa1ke sekcije te mu\xc5\xa1ku klapu "Kerestinec"._NEWLINE_I u novijoj povijesti dru\xc5\xa1tva ostvareni su zapa\xc5\xbeeni uspjesi, a KUD je nastupao diljem Hrvatske. Dru\xc5\xa1tvo je tako progla\xc5\xa1eno najboljim u kategoriji izvornog folklora na Smotri Samobora, Svete Nedelje i Stupnika u 2002., 2003. i 2004. godini. Svake godine KUD je organizirao sve\xc4\x8dani bo\xc5\xbei\xc4\x87ni koncert "Hrvatski Bo\xc5\xbei\xc4\x87" na kojem su se izvodile bo\xc5\xbei\xc4\x87ne pjesme iz svih krajeva Hrvatske. Dru\xc5\xa1tvo je u studenom 2007. sve\xc4\x8danim koncertom i smotrom tambura\xc5\xa1kih orkestara i sastava proslavilo 75. godi\xc5\xa1njicu svoga osnutka. Dru\xc5\xa1tvo je u ovom razdoblju djelovalo pod umjetni\xc4\x8dkim vodstvom Borisa Harfmana, Davora Duli\xc4\x87a, Mire Kirin\xc4\x8di\xc4\x87a i Gorana Ivana Mato\xc5\xa1a te Mladena Tr\xc4\x8daka i Kre\xc5\xa1e Mara\xc4\x8di\xc4\x87a.\n_START_SECTION_\nDru\xc5\xa1tvo danas\n_START_PARAGRAPH_\nKUD Kerestinec, nakon nekoliko godina stagniranja u radu, 2016. godine reorganiziralo u tambura\xc5\xa1ko dru\xc5\xa1tvo koje \xc4\x8dini Gradski tambura\xc5\xa1ki orkestar Svete Nedelje te Tambura\xc5\xa1ka sekcija u sklopu koje je organizirana i \xc5\xa1kola tambure. Sekcije danas djeluju pod stru\xc4\x8dnim vodstvom Dra\xc5\xbeena \xc5\xa0oi\xc4\x87a te Marka Bla\xc5\xa1kovi\xc4\x87a. U dru\xc5\xa1tvu djeluje i vokalni pedagog Kre\xc5\xa1o Mara\xc4\x8di\xc4\x87._NEWLINE_Gradski orkestar djeluje kao reprezentativni orkestar te sudjeluje u manifestacijama na razini grada kao i diljem Hrvatske._NEWLINE_Dru\xc5\xa1tvo od 2017. godine u prostoru Dvorca obitelji Erdody u Kerestincu organizira ljetni koncert "U dru\xc5\xa1tvu tambura\xc5\xa1a" na kojem sudjeluju i poznata imena s hrvatske glazbene scene.'